Tə watsíg Ńtondôbə Zambá woe éyə́m é nə̄ ai atǎ ziŋ, tɔ édzí ńnēn, tɔ édzí ńtɔ̄g, amú Ńtondôbə a víni akyaí tē. 2Ngə́ mod ziŋ, tɔ miníngá, o yén á tɔ̄á á dzāl dá é māl yā Ńtondôbə Zambá woe a ngávə́ wā, á bɔɔg é dzǎm yā Ńtondôbə Zambá woe a víni, ngə́ ā dāŋ mvéndé elad, 3ǎ ngakə a lugu bəzambá bə̄fə́, a kúdū bɔ́ mə̄bɔ́ŋ á sí ńló dzóbo, ngɔn ngə́ ótītie zǐŋ yā miǹkunda mí yób é dzóm mā ndzí kig bénde, 4ngə́ bə́ sɔ́ nyé sɔ́man, o mǎn sóŋ ádzó te m̀bəŋ m̀bəŋ, ai ndɔ́ŋ ésə yǎ étē, ńdɔ̄ lə́ kə́ kwí naa á nə̄ étē, nə́ akyaí ḿbə̂ adzó tē á bɔ̄bān á ńnam Ísraɛ̂l, 5wayi kúlī mod tě á ḿbɛ̄ yā tísɔn, tɔ fám tɔ miníngá, ḿból á ngāsie m̀bə̂ etɔm tě, bâyi nyé lúm ngɔg, a kələ kwí anə́ ā wú. 6Ǹtól yə̄ nâ a və́ yəan ai awú wâyi tsígiban ânyǔ bəbɔɔlɔ bə́bɛ̄ ngə́ bə́lɛ́, sə̌ kig ânyǔ mod m̀bɔ́g m̀bɔ́g. 7Bəbɔɔlɔ ḿbɔ̄ fə̄ bə́ tɔbɔgɔ é bod bə́ ósú yā báwoa ngɔg nə́ bə́ wê nyé á mvús hālá é bod bə́sə bəvɔ́g bâyi sɔ́ woa, éyə wǎyi vaa ámalá tē nálā á ńnam wóe. 8Ngə́ ádzó ziŋ lâlod wa ǹkóŋ adzó ḿbǐm mod, məndǔm, məvə́ŋ, engəngam ádzó ziŋ afə́ yā dzāl dóe, wayi kə ai dɔ́ é vóm yā Ńtondôbə Zambá woe a ngátɔ́b nə́ a tɔbɔ. 9O lə́dé dɔ́ bəfadǎ yā mvóg Lévi ai ǹtsíg ǹtól yā étē, bâyi mǎn sóŋ ádzó ásə bə́ dzə̄ŋə̄ dɔ́ ḿbəŋ m̀bəŋ, bə́ sɔ́ hḿ tsíg ńtól yā étē, bə́ kādá wā. 10Wayi bɔ anə́ ńtól ádzó tē ó tsígíbán é vóm Ńtondôbə a ngátɔ́b nə́ a tɔbɔ, o wulǔ fə anə́ báyi wa lə́dē məzěn mə́sə̄ yā étē. 11Wayi wulu anə́ ńtōl ó tsígiban, á báyi wa kad, ai ákyāí ásə̄ bə́ ngátə́lé dɔ́ təge bǎd yálā á zēn fə ai adzó tē ai ńtól yā étē tɔ á ḿbɔ̄ ńnōm tɔ á ḿbɔ̄ ńgál. 12Ngə́ mod m̀fə́ nyé a kyəgə bɔ̌ ábɔ̄ díé, təge wóg ḿból fada yǎ á nə̄ hālá ásū esíé Ńtondôbə Zambá woe a dzó, təgě kig wóg ńtsíg ­ǹtól, mod tě a yəan ai awú. O vaaga amalá tē á nyɔ́l Ísraɛ̂l.